FI Euroopan unionin virallinen lehti C 295/15

Kuulemismenettelystä vastaavan neuvonantajan loppukertomus asiassa COMP/C.39181 – Parafiinit, uusi nimi ”Kynttilävahat”

(Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti – EYVL L 162, 19.6.2001, s. 21)

Edellä mainittua asiaa koskevan päätösluonnoksen perusteella voidaan esittää seuraavat huomautukset.

Sakoista vapauttamista tai niiden lieventämistä koskevat hakemukset ja väitetiedoksianto

Saatuaan […] Shelliltä sakoista vapauttamista koskevan hakemuksen sakoista vapauttamisesta ja sakkojen lieventämisestä vuonna 2002 annetun tiedonannon perusteella komissio suoritti tarkastukset seuraavien yritysten tiloissa huhtikuussa 2005: Sasol (Saksa), H&R/Tudapetrol (Saksa), Esso/ExxonMobil (Alankomaat ja Saksa), Total (Ranska), Repsol (Espanja), ENI (Italia) ja MOL (Unkari). Komissio myönsi Shellille ehdollisen vapautuksen sakoista […].

Komissio sai sakoista vapauttamista tai niiden lieventämistä koskevat hakemukset myös Sasolilta ([…]), Repsolilta ([…]) ja ExxonMobililta ([…]). Komissio lähetti 16. toukokuuta 2007 Sasolille, Repsolille ja ExxonMobilille osoitetut kirjeet, joissa se ilmoitti, ettei sakoista vapauttamista voida myöntää ja että se aikoo sakoista vapauttamisesta ja sakkojen lieventämisestä annetun tiedonannon 26 kohdan mukaisesti lieventää sakkoja soveltaen tiettyä tiedonannossa määriteltyä vaihtoehtoa.

Komissio sai sakoista vapauttamista tai niiden lieventämistä koskevan hakemuksen myös RWE:ltä sen jälkeen, kun väitetiedoksianto oli annettu tiedoksi. Komissio ilmoitti RWE:lle 30. marraskuuta 2007, ettei sakoista vapauttamista voitu enää myöntää, ja totesi, että se määrittää jokaisen yrityksen, myös RWE:n, lopullisen tilanteen hallintomenettelyn lopussa tekemässään päätöksessä.

Väitetiedoksianto annettiin 25. toukokuuta 2007 ja se lähetettiin seuraaville yrityksille tai yritysryhmittymille: ENI S.p.A.; Exxon Mobil Corporation (Yhdysvallat) ja sen tytäryhtiöt Esso Deutschland GmbH, Esso Société Anonyme Française ja ExxonMobil Petroleum and Chemical B.V.B.A. (jäljempänä ’ExxonMobil’); Tudapetrol Mineralölerzeugnisse Nils Hansen KG, Hansen & Rosenthal KG ja sen tytäryhtiötH&R ChemPharm GmbH ja H&R Wax Company Vertrieb GmbH (jäljempänä, H&R/Tudapetrol); MOL Nyrt.; Repsol YPF S.A. ja sen tytäryhtiöt Repsol Petroleo S.A. ja Repsol YPF Lubricantes y Especialidades S.A. (Rylesa) (jäljempänä ’Repsol’); Sasol Limited (Etelä-Afrikka) ja sen tytäryhtiöt Sasol Wax GmbH, Sasol Wax International AG ja Sasol Holding in Germany GmbH (jäljempänä ’Sasol’); Shell Deutschland Oil GmbH, Shell Deutschland Schmierstoffe GmbH, Deutsche Shell GmbH, Shell International Petroleum Company Limited (SIPC), the Shell Petroleum Company Limited (SPCO), Shell Petroleum N.V. ja the Shell Transport and Trading Company Limited (jäljempänä ’Shell’); RWE AG ja sen tytäryhtiö RWE Dea AG (jäljempänä ’RWE’); Total S.A. ja Total France S.A. (jäljempänä ’Total’). Väitetiedoksianto lähetettiin lisäksi neljälle yhteen tai useampaan edellä mainittuun ryhmittymään kuuluvalle yritykselle.

Asiakirjoihin tutustuminen

Osapuolet vastaanottivat väitetiedoksiannon 30. tai 31. toukokuuta 2007, ja niiden oli vastattava siihen kahdeksan viikon kuluessa siitä, kun ne saivat tutustua asiakirjoihin, kuitenkin viimeistään 31. heinäkuuta 2007. Asiaa koskeva aineisto toimitettiin yrityksille DVD:llä, ja muihin asiakirjoihin saattoi tutustua komission tiloissa. Määräaikaa pidennettiin 14. elokuuta 2007 tai 21. elokuuta 2007 asti osapuolten perusteltujen pyyntöjen johdosta. Kaikki osapuolet toimittivat vastauksensa ajoissa.

Tämän jälkeen komissio pyysi lisätietoja yritykseltä, joka oli osakkaana Sasolin vahaliiketoiminnassa ja jolle ei ollut lähetetty väitetiedoksiantoa. Sasolin annettiin tutustua tämän tietopyynnön vastaukseen, ja se toimitti siitä kirjalliset huomautuksensa.

Suullinen kuuleminen

Suullinen kuuleminen järjestettiin 10. ja 11. joulukuuta 2007. Kaikki osapuolet Repsol Petroleo SA:ta ja Repsol YPF SA:ta lukuun ottamatta käyttivät oikeuttaan tulla kuulluksi suullisessa kuulemisessa. Suullisessa kuulemisessa ei noussut esiin menettelykysymyksiä. Kuuleminen oli hyödyllinen sekä osapuolten että komission kannalta, ja komissio saikin selvennettyä tiettyjä sisältöä koskevia seikkoja.

Sekä Total SA että RWE valittivat kirjallisissa vastauksissaan ja suullisessa kuulemisessa, että niiden puolustautumisoikeutta oli loukattu, koska niiltä puuttui tietoja menettelyn tutkintavaiheessa. Total valitti, että vaikka komissio osoitti tutkintapäätöksen Total SA:lle ja sen tytäryhtiöille, komissio ei suorittanut tutkintaa Total SA:ssa eikä missään vaiheessa pyytänyt siltä tietoja. RWE esitti, että sille olisi pitänyt ilmoittaa tutkinnasta, jotta se olisi voinut jättää sakoista vapauttamista tai niiden lieventämistä koskevan hakemuksen. En voi hyväksyä näitä perusteluja. Neuvoston asetuksen (EY) N:o 1/2003 27 artiklan 1 kohdan mukaan komission on annettava yrityksille tilaisuus tulla kuulluksi ennen päätösten tekemistä. Oikeus tulla kuulluksi ja tehdä kirjallisia huomautuksia liittyy siten oleellisesti väitetiedoksiannossa esitettyihin väitteisiin, eikä tätä oikeutta ei ole tutkintavaiheessa ennen kuin komissio on laatinut väitteensä.

Päätösluonnos

Osapuolten kirjallisten ja suullisten huomautusten perusteella komissio hylkäsi neljää väitetiedoksiannon vastaanottajaa koskevat väitteensä.

Rikkomisen kestoa on lyhennetty raakaparafiinin osalta kuuteen vuoteen väitetiedoksiannossa ilmoitetusta kestosta, raakaparafiiniin liittyvästä rikkomisesta vastuussa olevien osapuolten lukumäärää on pienennetty ja rikkomisen maantieteellinen laajuus on rajattu Saksaan.

Päätösluonnos liittyy vain sellaisiin väitteisiin, joista osapuolille on annettu mahdollisuus esittää näkemyksensä.

Päätösluonnoksen tekstin luottamuksellisuutta koskeva kysymys nousi esille 4. elokuuta 2008, kun yrityksiä H&R ja Tudapetrol edustavat asianajajat ilmoittivat minulle kirjeitse vastustavansa kilpailun pääosaston ehdottamaa liikevaihtoa koskevien lukujen käsittelyä päätösluonnoksessa. Vastasin 2. syyskuuta 2008 ja selvensin komission aikeita tässä asiassa. Totesin samalla olevani sitä mieltä, että ehdotus käyttää liikevaihtoa koskevista luvuista kolmen vuoden keskiarvoa poistaa luottamuksellisuutta koskevat huolenaiheet. Saatuaan tämän kirjeen osapuolet päättivät antaa asian raueta.

Katson, että kaikkien menettelyyn osallistuneiden oikeutta tulla kuulluksi on kunnioitettu.